Открита и обезвредена бе втора бомба на съседна метростанция, двама души се издирват

Десет души загиваха, а десетки бяха ранени при терористичен акт в метрото в Санкт Петербург в понеделник следобед. В 14.40 часа местно време избухна взрив във вагон на метрото, намиращ се между станциите "Технологически институт" и "Сенная площад".

Седем души са загинали на място при днешния взрив в метрото на Санкт Петербург, един е починал в линейка, а двама - в приемните отделения на болници, съобщи министърката на здравеопазването на Русия Вероника Скворцова, цитирана от ТАСС.

По официална информация пострадалите са 47. "Тридесет и девет души са хоспитализирани, двама от които са починали в приемното отделение, а шест от пострадалите са в тежко състояние. Състоянието на останалите е средно тежко", каза Скворцова.

Пресслужбата на градската администрация в Санкт Петербург съобщи впоследствие, че в болница са настанени 43 пострадали при взрива, предаде ТАСС. Сред тях е едно дете.

Веднага след взрива властите затвориха цялата система на подземната железница и в рамките на 30-40 минути всички хора бяха евакуирани. Мерките за сигурност ще бъдат затегнати на всички важни транспорти обекти в цялата страна след взрива в Санкт Петербург, съобщи руският Национален антитерористичен комитет (НАК). Сред обектите със засилени мерки за сигурност е летище Пулково, отбелязва ТАСС.

След взрива са били претърсени седем станции по същата линия на подземната железница заради изоставени подозрителни предмети. Акцията е дала резултат, защото два часа след взрива Националният антитерористичен комитет съобщи, че на станция "Площад Восстания" е било открито и обезвредено още едно взривно устройство. Специалните служби продължават претърсванията в метрото и по ключови места в града.

Следственият комитет (СК) на Русия определи взрива като терористичен акт, предаде ТАСС. Той обаче уточни, че разглежда и други версии за експлозията.

Въпреки че е образувано наказателно съдопроизводство по член 205 от Наказателния кодекс на Руската Федерация (касаещ терористичните актове), СК има намерение да провери и всички други възможни версии за това произшествие, заяви неговата говорителка Светлана Петренко.

По-късно в понеделник службите за сигурност издадоха заповеди за издирване на двама души заради предполагаеми връзки със смъртоносния взрив.

"Двама души са издирвани по подозрение, че са планирали взривове. За единия от тях се предполага, че е поставил взривно устройство във вагона на метровлакчето, което се взриви, а за втория - че е оставил бомба на друга метростанция в града", съобщи източник от службите, цитиран от Интерфакс.

Руският президент Владимир Путин заяви, че е бил информиран от специалните службите за ситуацията. Той каза, че не са изключени всякакви версии, включително битов инцидент, криминален случай и тероризъм.

"Причината е неизвестна и още е рано да се говори. Разследването ще покаже", каза Путин, който по същото време имаше среща в Санкт Петербург с президента на Беларус Александър Лукашенко.

Предполагаемият организатор на взрива в петербургския метрополитен, според някои данни, е попаднал в обхвата на камери за видеонаблюдение, съобщи за агенция Интерфакс анонимен осведомен източник. По думите му камерите в метрото са заснели вероятния организатор на взрива.

По непотвърдени засега данни взривното устройство е било оставено във вагона в чанта. Интерфакс засега не разполага с официално потвърждение на тази информация.

По-рано източник съобщи за агенцията, че във вагона е избухнало самоделно взривно устройство, може би напълнено с поразяващи елементи.

Мощността на взрива е била 200-300 грама тротилов еквивалент. Бомбата е била оставена във вагона, тоест, не става дума за терорист самоубиец, посочва Интерфакс.

Същевременно руският новинарски сайт "Фонтанка" публикува снимка на мъж, за когото твърди, че е издирван от полицията във връзка с експлозията, предаде Ройтерс. На неясната фотография се вижда мъж на средна възраст с брада и черна шапка. "Фонтанка" каза, че той е влязъл в метрото на станция "Петроградсгая" 20 минути преди експлозията.

Засега никой не е поел отговорност за взрива, отбелязва Асошиейтед прес. Агенцията припомня, че руската транспортна система е ставала и преди мишена на терористични атаки.

Двоен самоубийствен атентат в московското метро през март 2010 г. отне живота на 40 души, а над 100 бяха ранени. Чеченският бунтовник Доку Умаров пое отговорност за атаката, извършена от две жени камикадзета, и предупреди руските лидери, че "войната идва в техните градове".

Високоскоростният влак от Москва до Санкт Петербург стана мишена на бомбен атентат на 27 ноември 2009 година. При нападението загинаха 26 души и около 100 бяха ранени. Групировката на Умаров каза, че е поръчала атаката.

Джихадистката организация "Ислямска държава" призова да бъдат извършени нападения в Русия след началото на военната ѝ намеса в подкрепа на силите на президента Башар ал Асад в Сирия през септември 2015 г., припомня Франс прес.

Международната реакция

Министрите на външните работи на страните от ЕС на заседанието си в Люксембург следят новините от Санкт Петербург, където избухна взрив в метрото, и изразиха своята солидарност с народа на Русия. "Следим новините от Санкт Петербург заедно с всички външни министри от Евросъюза. Мислено сме с целия народ на Русия", заяви ръководителката на европейската дипломация Федерика Могерини.

Германският министър на външните работи Зигмар Габриел заяви, че изпитва дълбока тъга, след като е научил за днешната смъртоносна експлозия в метрото на Санкт Петербург, предаде Асошиейтед прес.

Въпреки че причината за взрива все още не е потвърдена, Габриел каза: "Доста неща точно сега показват, че това е коварна атака срещу невинни хора, които просто са пътували с метрото, за да вършат всекидневната си работа". Габриел допълни, че в мислите си е "с нашите приятели в Русия, с жертвите и техните семейства в тези мрачни часове".

Генералният секретар на НАТО Йенс Столтенберг също поднесе съболезнования на народа на Русия във връзка с взрива в Санкт Петербург.